**До**

**Акад. Николай Денков**

**Министър на образованието и науката**

**Министерство на образованието и науката**

**на Република България**

**Писмо**

**Уважаеми Г-н Министър,**

Карин дом вече 26 години е организация с водеща роля в предоставянето на професионални услуги за деца със специални нужди и техните семейства. През годините Карин дом се развива и израства като терапевтичен център за деца със специални потребности, в който работят висококвалифицирани специалисти: кинезитерапевти, рехабилитатори, логопеди, психолози, специални педагози, социални работници. Сред основните цели на Карин дом са:

* Предоставяне качествени услуги на деца със специални нужди и на техните семейства за предотвратяване изоставянето на деца в институции и за успешна социална интеграция на децата и семействата като цяло.
* Разпространяване добрата практика чрез обучения и консултации на родители и специалисти, работещи с деца със специални нужди от цялата страна, придържайки се към международните стандарти.
* Работа за застъпничество и промяна на политиките за деца на местно, регионално и държавно ниво.

В продължение на години е активното участие на Крин дом в процеса на Приобщаващото образование на 04.07.2022 г. в гр. София Фондация “Карин дом“ организирахме кръгла маса на тема “Адресиране на препоръки за промяна на политики за приобщаващо образование“\*. На една маса, заедно с институции, специалисти, родители и граждански организации седнахме и обменихме идеи, препоръки и успехи, като направихме конкретни предложения в подкрепа на образованието на децата със специални нужди. Представените препоръки са разработени от специалисти и експерти на Карин дом, на база опита и редица консултации, които направихме с различни организации, родители и специалисти в сферата. С участниците в кръглата маса споделихме единно мислене за спешната нужда от съществени реформи, по-задълбочени анализи на текущата ситуация и разбира се, предприемането на конкретни стъпки и промени.

**Екипът на Карин дом официално адресирахме до всички отговорни институции следните конкретни препоръки за подобряване на условията, средата и разбиранията за ролята и значението на приобщаващото образование в България, като изразяваме пълна готовност да участваме в обсъждания и работни група за търсене на скорошни решения:**

1. **Въвеждане на единна национална информационна система между МОН, МТСП, МЗ , включваща и Регистър за деца с увреждания и хронични заболявания, за наблюдение на целия период на развитие на детето (0-18 години) и семейството.** *Липсва единна информационна система/регистър за деца с увреждания, която да събира информация и споделя с всички специалисти, участващи в процеса на включващото образование. Това дава възможност да се разработят стратегии за цялостното менажиране във времето на живота и обучението на дете със специални потребности.*
2. **Изготвяне на „Пътна карта“ за пътя на детето и семейството –** *от раждането до завършване на образованието с възможности за скрининг на няколко етапа в ранна детска възраст, ранна диагностика, оценка на развитието, здраве, обща и допълнителна подкрепа за личностно развитие, осигуряване на пълно социално включване на основата на правата на децата и хората с увреждания. Да се въведе холистичен подход към детето, тъй като той е съобразен с различните умения на децата и е подход, който подготвя детето да се реализира добре като възрастен. Предимството е, че не е фокусирано само върху умственото развитие, но и върху психосоциалното и емоционалното развитие на децата и т.н. В процеса на диагностициране и получаване на подкрепа липсва структурирана информация за пътя, който трябва да изминат семействата на деца със затруднения в развитието и увреждания. Семействата не знаят към кого да се обърнат, търсят различни специалисти и получават разнородна информация. Процесът отнема време и усилия и забавя получаването на подкрепа в ранна възраст.*
3. **Намаляване на броя на децата в групите и класовете до 20, а когато има деца със СОП да се намалят реално до 15.** *Големият брой (около 30-35) деца в една група и клас затруднява образователния процес и особено приобщаващо образование. Физически дори е трудно да се обхванат толкова деца от един учител и пом. възпитател, а какво остава да се осигури индивидуално внимание на всяко дете и да се задоволят неговите специални образователни потребности. Предвиденото в законодателството намаляване на групите и класовете в случаите на дете със СОП много рядко се използва като възможност. Тук идва и въпроса за недостига на педагогически специалисти и съответно места за децата в детските градини.*
4. **Ревизиране на учебните програми, планове и помагала, по които се обучават деца със специални потребности, обект на приобщаващото образование.** *Ресурсните учители и педагозите да имат свободата да избират подходящи методи и подходи при приобщаването на децата със СОП и да могат при необходимост да адаптират учебното съдържание. На този етап практиката и обратната връзка от родители и учители показва, че те не са съобразени с възможностите на децата, не са добре разработени като поредица от стъпки и са заложени високи цели за постигане. Плановете за подкрепа на децата със специални образователни потребности да бъдат базирани на Функционална оценка на знанията и уменията. В тях да бъдат заложени както цели, така и конкретните стъпки и задачи за постигането им. Практиката до сега е учителят заедно с родителя адаптират материала в учебника според възможностите на детето. Ако МОН възприеме задължителното условие при обявяване на обществена поръчка за учебници, да бъде всеки творчески екип заедно с проект за учебник да разработи и адаптирана негова версия за деца със СОП, то няма да се налага това да го правят по-късно учителите и родителите. Предвид многообразието на учебниците по които се учи в България това изключително много ще улесни адаптирането на учебния материал за децата.*
5. **Изграждане на широк екип около детето и включване на семейството като партньор в приобщаващото образование.** *Много често децата със специални нужди, постъпили в детска градина, училище получават допълнително подкрепа от социални услуги в общността и други специалисти. Изключително важно е екипът от специалисти от образователна система да работи в сътрудничество с тези специалисти и да провеждат регулярни срещи помежду си. При преход на децата от детска ясла към детска градина, от детска градина към училище адаптацията на децата може да улесни чрез междуекипни срещи преди старта на учебната година.*
6. **Осигуряване на достатъчно асистенти и специалисти ( ресурсни учители, помощник на учителя, логопеди, психолози и др.) осигуряващи допълнителна специализирана подкрепа на децата и учениците в процеса на включващото образование.** *Осигуряване на повече ресурсни учители в системата на образованието за задоволяване на нуждите на всички деца със СОП, както и на достатъчно социални и лични асистенти в подкрепа на децата в детска градина и училище. По-опита на Исландия млади хора, завършили средно образование могат да бъдат асистенти на деца със СОП, след кратко обучение, така ще са в помощ на учителя.*

*Тук поставяме въпроса до колко може да се подобри достъпът на доброволците в системата на образованието. Друг важен въпрос е намаляването на броя на децата, с които работи един ресурсен учител под 12,което ще позволи да се увеличат часовете на работа в всяко дете. Ако помощник на учителя е с групата/класа през целия учебен ден също ще се увеличи съществено подкрепата на учителя и децата.*

1. **Подобряване на достъпността до детска градини и училище на децата със специални потребности, децата от различни етнически групи и бежанци, децата от уязвими социални групи, живеещи в бедност, децата живеещи в отдалечени райони и децата с риск от отпадане от образователната система.** *Много родители споделят, че срещат трудности при записване на деца със СОП в детско заведение и училище. За децата от отдалечените райони в страната достъпът до образование е органичен. Също така липсват или са недостатъчни специалистите, услугите и подкрепата за деца, живеещи в малки населени места, отдалечени от областните градове. Семействата трябва да пътуват на дълги разстояния, за да получат децата им необходимата подкрепа.* *Търсене на възможности за обхващане за допълнителна подкрепа и терапевтични услуги за деца от отдалечени райони и малки градове. Например чрез* ***Мобилни услуги за допълнителна подкрепа*** *за личностно развитие – не само Регионални центрове да предоставят допълнителна подкрепа в детски градини и училища.*
2. **Въвеждане на семейно – ориентиран подход в образователната, социалната и здравната система.** *Политика, насочена към стимулиране и осигуряване на възможности и предпоставки за родителите да се реализират на пазара на труда.*
3. **Актуализиране на алгоритъм на взаимодействие между институциите в системата на предучилищното и училищното образование, дирекциите „Социално подпомагане” и доставчиците на социални услуги по отношение на подкрепа за личностното развитие на децата и учениците.** *Въпреки че съществува алгоритъм на взаимодействие между институциите в системата на предучилищното и училищното образование и дирекциите „Социално подпомагане” по отношение на подкрепа за личностното развитие на децата и учениците, е необходимо реализирането му и изграждане на по-пълен и ефективен механизъм за ефективно сътрудничество между всички институции, занимаващи се с деца със специални потребности и техните семейства. Така ще се ​​осигури приемственост между институциите при прехода на всяко дете от едно място на друго. Да осигури постоянна подкрепа за всяко дете през целия период на развитие. Така ще се намали и натовареността на родителите от това да предават информация и да търсят възможности за подкрепа. Това може да стане и чрез* ***общ закон за детето****, който да регулира и координира работата на социалното, здравното и социалното министерство в процеса на включващото образование.* *Могат да се създадат координиращи звена на регионално ниво, които да координират дейността на здравните, социални и образователни структури във връзка с диагностиката, информирането и насочването на децата със специални нужди към подходящите за тях здравни, социални и образователни услуги. Това може да е система включваща Регионални диагностични центрове към лечебни заведения, включващи медицински специалисти (психиатри, невролози, ортопеди и др.), психолози, логопеди, специални учители, физиотерапевти, ерготерапевти, социални работници. Тук е важно да се оказва сериозен контрол как се разходват тези средства, които се предоставят ,защото в много от случаите не количеството на финансирането е ограничаващо, а правилното им управление в обезпечаване на приобщаващото образование.*
4. **Повишаване знанията и уменията на учителите в общообразователните детски градини и училища за работа с деца и ученици със специални образователни потребности (СОП)**. *В същото време е нужно да се променят съществуващите нагласи, че работата с деца със СОП е високо експертна и трябва да се извършва от ресурсния учител или друг ресурсен специалист, и не е приоритет на учителя. Това може да се подобри ако учителите още в университетското си образование имат повече часове за практическо обучение за работа с деца със СОП. Например може да се включи задължителна дисциплина “Специална педагогика” в критериите за получаване на професионална квалификация "Учител".*

*Тук бихме допълнили и подобряване на знанията на директорите за законодателната рамка в образователната система и в частност приобщаващото образование. Голяма част от директорите и педагогическите специалисти не познават какви възможности дава законодателството и го интерпретират неправилно, което съществено ограничава възможностите за подкрепа на децата със СОП в обучението им.*

1. **Подобряване на ефективността на екипната работа в рамките на ЕПЛР (Екипа за подкрепа на личностното развитие на детето).** *В много случаи първоначалната оценка на децата се прави само по документи, извън учебната среда и не в рамките на 14 дни ,а за много по-кратък срок. В други случаи много се бави оценката, а работата с детето вече е започнала. Тази ситуация допълнително затруднява старта на учебния процес с децата.*

*Честа практика е при преминаването на деца от детска градина в първи клас, се прави нова оценка, без да се вземе под внимание мнението на предходния екип, който е работил с детето. Предлагаме да се заложи в нормативните документи и да се насърчават от директорите, по-чести срещи между специалистите , работещи по един случай и съвместна работа И в случаите на необходимост от обучение и супервизия тя да буде навреме предоставяна на учителите.*

1. **Периодично актуализиране на финансовото обезпечаване в образователната система, определено от единния разходен стандарт, който не покрива всички нужди от приобщаващо образование.** *Финансовото обезпечаване в образователната система, определено от единния разходен стандарт, не покрива всички нужди от приобщаващо образование. Това налага да се търсят допълнителни източници на финансиране. Липсват помощни средства и оборудване в класните стаи в които се обучават деца с двигателни затруднения например специализирани столове и масички.*
2. **Ключови компетенции –** *подобно на стълбовете в исландското образование: грамотност, устойчивост, здраве и благополучие, демокрация и права на човека, равенство и творчество, да се разработят на достъпен език заложените в българската образователна система ключовите компетенции: езикова грамотност; комуникативна компетентност; математическа компетентност и компетентност в областта на природните науки, технологиите и инженерството; дигитална компетентност; лична компетентност, социална компетентност и компетентности за учене; гражданска компетентност; предприемаческа компетентност; компетентност за културно съзнание и изразяване.* *Сравнявайки основните стълбове на исландското образование и базовите компетенции в българското, те съществено се различават. Едните са с фокус уменията за социално взаимодействие, а другите с приоритет познавателното развитие. Съотнесено към децата със СОП, така заложените компетенции не са постижими за голяма част от децата.*
3. **Програми за отдих и почивка на децата със специални нужди и техните семейства** **в подходящи почивни бази с достъпна среда.** *На този етап достъпът на деца със специални потребности до учебни лагери е минимална, предвид на техните специфични състояния и потребности. Осигурявайки повече такива възможности ще се постигне подобряване на качеството на живот на тези деца и техните семейства, и цялостната им социална интеграция .*

**Разбирайки, че не е възможно всички проблеми да се решат едновременно и в кратки срокове, предлагаме да започнем от най-болезнените и проблемните: липса на единен регистър на децата с увреждания, нужда от реформа в образователната система и адаптиране на учебния материал и програми, за да са подходящи за ученици със специални образователни потребности, както и липса на достатъчно на брой и квалифицирани кадри в училища и детски градини за работа с деца със специални образователни потребности.** По някои от въпросите вече се работи, което е една обнадеждаваща стъпка напред, но все още сме на прага на стартиране на съществени и устойчиви промени.

**Карин дом има готовност да продължи да работи за постигането и гарантирането на правото на всяко дете да бъде обучавано и остава на разположение за съвместни дейности с Министерство на образованието и науката.**

 **Фондация “Карин дом”**

**Дата: 22.07.2022 г**